b'\n_START_ARTICLE_\nJustitia\n_START_PARAGRAPH_\nJustitia (fra latin) brukes som navn p\xc3\xa5 en allegorisk figur som viser en st\xc3\xa5ende kvinneskikkelse med sverd og vekt i hver sin h\xc3\xa5nd samt bind for \xc3\xb8ynene. Justitia er et symbol for lov og rett, der sverdet st\xc3\xa5r for rettsh\xc3\xa5ndhevelsen, vekten for d\xc3\xb8mmende virksomhet og bindet for upartiskhet. Denne m\xc3\xa5ten \xc3\xa5 framstille Justitia p\xc3\xa5 ble popul\xc3\xa6r i renessansen, sammen med flere andre lignende figurer som Spes (h\xc3\xa5pet) og Fortuna (lykken). Justitia og hennes sverd og vekt er fortsatt brukt i nye v\xc3\xa5penskjold og andre kjennetegn._NEWLINE_Justitia kalles ogs\xc3\xa5 fru Justitia og rettferdighetens gudinne. Som symbol gjengis Justitia litt varierende i detaljene, bl.a. antrekket, armene og hendenes stilling. Symbolet forekommer ogs\xc3\xa5 med utelatt bind for \xc3\xb8ynene uten at det beh\xc3\xb8ver \xc3\xa5 ha en s\xc3\xa6rskilt symbolikk._NEWLINE_Figuren brukes som kjennetegn av mange jurister, som dekorasjon bl.a. p\xc3\xa5 rettsbygninger/tinghus, som motiv i kunst, segl, v\xc3\xa5penskjold og lignende. Sverd og vekt brukes som et tilsvarende, men forkortet symbol. Bare en stilisert sk\xc3\xa5lvekt er symbol for det gamle tingstedet i Eidsvolls kommunev\xc3\xa5pen, men en vekt alene brukes mye som kjennetegn for slankeinstitutter o.l._NEWLINE_Justitia inng\xc3\xa5r i seglene p\xc3\xa5 Grunnloven av 17. mai 1814 for eidsvollsmennene byfogd Carl Adolph Dahl, byfogd Christian Adolph Diriks (samme segl som Dahl) og kaptein Jacob Lange (hvis far var prokurator).'